Bokke kan Wallis klop (sê die rekordboeke) | Maroela Media
Kom ons vergeet tydelik van die Bokke se nederlae teen Japan, Italië, Argentinië, Ierland, Engeland, Australië en All Blacks.
Ons dink terug aan 1964/'65, aan 1969/'70 en 2002 toe die Bokke ook met die rug teen die muur was en die jaar of twee daarna opgestaan het.
Wallis en die Bokke het sedert 1906 reeds 31 keer mekaar gespeel. Wallis was nog net twee keer, in 1999 en in 2014, aan die wenkant, albei kere in Cardiff. Die Bokke het 28 toetse gewen en in 1912 het die toets gelykop geëindig. Hulle kon nog net 459 punte teen die Bokke aanteken en het 837 afgestaan.
Wallis is laer as die Bokke op die wêreldranglys. Hulle kon net vyf van 12 toetse vanjaar wen, en is drie keer deur die All Blacks geklop, twee keer deur Engeland, een keer deur die Wallabies en het gelykop teen Ierland gespeel. Boonop het hulle verlede naweek gesukkel om Japan met 33-30 te klop.
Een van die groot keerpunte in Wallis se rugbygeskiedenis was in 1998 toe die span deur Suid-Afrika getoer het. Dit was 'n afgewaterde span met verskeie van die topspelers vanweë beserings langs die kantlyn. Dit was 'n nuwe afrigtingspan (wat nie lank gehou het nie) en die toerspan is deur die Opkomende Springbokke verslaan (35-13), asook deur Grens (24-8), die Sharks (30-23) en die Valke (39-37 … die wedstryd is in Witbank gespeel en daar was verskeie Pumas ook in die span).
En toe die toets op Kingspark, wat die Bokke met 96-13 gewen het. Die Bokke sou 'n honderdtal aangeteken het, maar Naka Drotské het die bal aangeslaan.
Die gewese Australiese hulpafrigter Alec Evans het die span bygestaan en hy het, net soos Harry Viljoen dit in 2000 gedoen het, die spelers verbied om in die wedstryd teen die Valke te skop.
Wallis het verloor en is met rooi gesigte na die toets gelaat.
Maar die saadjie is geplant dat rugby oor drieë gaan, om besit te behou en te beskerm. Kyk maar wat die volgende jaar, in 1999, teen die Bokke gebeur het.
Wallis is nou weer, net soos die Bokke, by 'n kruispad. Die koppe van Wallis se afrigtingspan word geëis, en die span word daarvan beskuldig dat hy vervelige rugby speel en te veel drieë afstaan.
Dis hoekom die Bokke 'n kans moet hê … maar dan glo sommige van ons ook aan die tandemuis en aan Vader Kersfees.
Die rekord boeke het ook gesê ons moet nie teen Italië, Argentinië en Ierland in SA verloor nie.
Op papier kan alles klop jy praat plein strooi om dit mooi te stel
Nico, stem volkome saam, hoop hulle stel nog n rekord op, die span onder AC verdien geen wen of krediet.
Wens denkery !!! Die arme bokke kan nie meer wen nie, al se die "kenners" ook wat.
Met respek. In die land van die blindes is die een-oog koning. Ek wonder wie gaan Saterdag die oog hê. Dit wil eerder voorkom asof die blindes teen die blindes speel. Lekker speel.